- Love is forever, love is forever and everyone...

Dét enkle, men effektive budskab gik rent ind over hele Europa, da 20-årige Leonora torsdag aften sang Danmark videre til årets finale i Eurovision Song Contest på lørdag med sangen 'Love Is Forever'.

Bookmakerne havde spået, at Danmark lå lige på vippen til at ryge ud i semifinalen, men de europæiske tv-seere og juryer var altså så vilde med Leonoras kærlighedsvise, at de sikrede hende en af de ti billetter til lørdag.

Det er tredje år i træk, at Danmark går i finalen i Eurovision.

På trods af der skulle holdes styr på både stiger og en gigantisk stol, forløb den danske optræden fuldstændig fejlfrit.

Det var da også en tilfreds Leonora, der trådte ned fra scenen til masser af klapsalver fra publikum i salen i Tel Aviv.

- Jeg har det rigtig, rigtig godt! Det var rigtig sjovt og meget trygt at være på scenen. Jeg er meget glad, sagde Leonora efter sin optræden.